**Η Αρχαϊκή εποχή (750-480 π. Χ.)**

**Κύρια χαρακτηριστικά**

● Προετοίμασε και υπήρξε αρχή της οικονομικής, πολιτικής και πολιτιστικής εξέλιξης του ελληνικού κόσμου.

● Χρονικά εκτείνεται από τα μέσα του 8ου αι. ως την α’ εικοσαετία του 5ου αι. π. Χ.

● Οργανώνονται πόλεις –κράτη και ιδρύονται αποικίες (Δεύτερος ελληνικός αποικισμός)

● Ο 7ος και ο 6ος αι. π. Χ. αποτελούν περίοδο πνευματικών αναζητήσεων και διαμόρφωσης του αρχαίου ελληνικού πολιτισμού.

● Η περίοδος τελειώνει με νικηφόρους αγώνες των Ελλήνων κατά των Περσών, ενισχύεται η εθνική συνείδηση και επικυρώνεται η αποτελεσματικότητα του θεσμού της πόλης-κράτους

**Η γένεση της πόλης-κράτους**: Ο όρος περιλαμβάνει την ιδέα του **χώρου** (μία πόλη με ή χωρίς την ευρύτερη περιοχή της), αλλά και της **οργανωμένης κοινότητας** ανθρώπων κάτω από μία εξουσία (για την αντιμετώπιση κοινών προβλημάτων).

Συστατικά στοιχεία: ● **Γεωγραφικό συστατικό**: Τειχισμένο συνήθως κέντρο άσκησης εξουσίας (πόλις ή άστυ) και η ευρύτερη περιοχή με μικρότερους οικισμούς (κώμες) που ήταν η ύπαιθρος χώρα. ● **Οργανωτικό συστατικό**: Συμμετοχή των πολιτών στη διαχείριση των κοινών και στη λήψη αποφάσεων.

Ο τρόπος άσκησης εξουσίας και το μέγεθος της συμμετοχής των πολιτών ορίζει το πολίτευμα. Οι πολίτες που συμβιούν σε μια πόλη έχουν τρεις βασικές επιδιώξεις: -**Ελευθερία** (αγωνίζονται για την υπεράσπιση της) -**Αυτονομία** ( συμβάλλουν στη διακυβέρνηση ψηφίζοντας νόμους) -**Αυτάρκεια** (συμμετέχουν στην παραγωγή για να καλύψουν τις ανάγκες τους)

**Η οικονομική και κοινωνική οργάνωση**: Δεν είχαν όλες οι πόλεις-κράτη την ίδια οργάνωση. Οι συνθήκες, που ήταν διαφορετικές από περιοχή σε περιοχή, οδήγησαν σταδιακά στη συγκρότηση διαφορετικών πόλεων-κρατών.

**Η κρίση του ομηρικού κόσμου** ● Προς τα τέλη του 9ου αι. π. Χ. η αύξηση του πληθυσμού σε συνδυασμό με τις περιορισμένες καλλιεργήσιμες εκτάσεις, τη συγκέντρωση γης στα χέρια λίγων, την απουσία εργασιακής εξειδίκευσης και την έλλειψη εναλλακτικών πόρων έφεραν την παρακμή.

 ● Η αμφισβήτηση της βασιλικής εξουσίας από τους ευγενείς (αγαθοί, εσθλοί, άριστοι, ευπατρίδες, ιππείς) είναι επίσης χαρακτηριστικό της κρίσης.

● Η πολυπληθής τάξη των μικρών και μεσαίων καλλιεργητών και των ακτημόνων (πλήθος, όχλος, κακοί ) βλέπει πολλά μέλη της να πλουτίζουν από το εμπόριο, τη ναυτιλία, τη βιοτεχνία και αναζητά σιγά σιγά την πολιτική εξίσωση με τους ευγενείς.

● Η ανάπτυξη του θεσμού της δουλείας (Αθήνα: χρέη προς τους ευγενείς Σπάρτη: κατακτητικοί πόλεμοι) συνδυάζεται με την αντίληψη ότι ο ελεύθερος πολίτης πρέπει να είναι απαλλαγμένος από εργασίες, ώστε να ασχολείται με τις υποθέσεις της πόλης.

**Η αντιμετώπιση της κρίσης** Η κλειστή αγροτική οικονομία δεν ευνοούσε την επίλυση των οικονομικών προβλημάτων. Η λύση δόθηκε με :

-Ανάπτυξη της βιομηχανίας και του εμπορίου (Αθήνα)

-Κατακτητικούς πολέμους και εδαφική επέκταση (Σπάρτη, Άργος, Ήλιδα)

-Ίδρυση αποικιών (Κόρινθος, Μέγαρα, Χαλκίδα, Μίλητος κ.α.)

Τμήματα του ελληνικού κόσμου που απομονώθηκαν ( Αρκάδες, Αιτωλοί, Ακαρνάνες, Ηπειρώτες, Μακεδόνες) διατήρησαν τη φυλετική οργάνωση και δεν ακολούθησαν την ίδια οικονομική πορεία.

**Ο δεύτερος ελληνικός αποικισμός** (8ος-6ος αι. π. Χ.) Αποικίζω = στέλνω μακριά από τον οίκο, από την πατρίδα. Ο όρος αναφέρεται στην αναγκαστική μετακίνηση ομάδας ανθρώπων, την εγκατάσταση σε άλλη περιοχή και τη δημιουργία νέας πόλης.

*Διαφορές από τον πρώτο ελληνικό αποικισμό*

α) Η όλη επιχείρηση οργανώνεται από τη μητρόπολη

β) Η νέα πόλη-κράτος είναι αυτόνομη και αυτάρκης

γ) Οι δεσμοί με τη μητρόπολη είναι χαλαροί, αλλά σπάνια εχθρικοί

*Αίτια του δευτέρου ελληνικού αποικισμού*

1. Η στενοχωρία, δηλαδή **η έλλειψη καλλιεργήσιμων γαιών**, λόγω του υπερπληθυσμού

2. Η **έλλειψη πρώτων υλών** (κυρίως μετάλλων)

3. Η ανάγκη αναζήτησης **νέων αγορώ**ν

4. Οι **εσωτερικές πολιτικές κρίσεις** που οδηγούσαν τους ηττηθέντες σε απομόνωση

5. Οι γνώσεις που είχαν οι Έλληνες για τους **θαλάσσιους δρόμους και τις περιοχές πιθανής εγκατάστασης** 6. Ο ριψοκίνδυνος **χαρακτήρας των Ελλήνων,** όπως μας τον παραδίδει ο Όμηρος στην Οδύσσεια

*Χαρακτηριστικά του δεύτερου ελληνικού αποικισμού*: Εξάπλωση στα όρια του τότε γνωστού κόσμου (Μεσόγειος, Εύξεινος Πόντος) περιορίζοντας τη δραστηριότητα των Φοινίκων

Οι Έλληνες μεταφέρουν στις αποικίες όλα τα στοιχεία του ελληνικού πολιτισμού (θρησκεία, πολιτικές πρακτικές, αισθητική, τρόπο ζωής), αλλά αλληλεπιδρούν με τους ντόπιους πληθυσμούς (π.χ. διάδοση χαλκιδικού αλφαβήτου, του προγόνου του λατινικού αλφαβήτου, στους ιταλικούς λαούς)

Ανάπτυξη δευτερογενούς και τριτογενούς τομέα (μεταποίηση, υπηρεσίες και εμπόριο) για αντιμετώπιση της κρίσης.

Εμπόριο με την κοπή και χρήση νομίσματος (συναλλαγές με χαρακτήρα εμπορευματοχρηματικό). Η τάξη που πλουτίζει από αυτές τις δραστηριότητες απαιτεί σταδιακά μερίδιο στην άσκηση εξουσίας. Η αριστοκρατική κοινωνία περνάει κρίση.

Για πρώτη φορά χρησιμοποιούνται αργυρώνητοι (αγορασμένοι) δούλοι ως παράγοντας οικονομικής ανάπτυξης

**Τα πολιτεύματα** -Βασικός θεσμός πολιτικής οργάνωσης είναι η πόλη-κράτος. -Στο πλαίσιο της πόλης – κράτους αναπτύσσονται ισχυρές κοινωνικές τάξεις, οι οποίες ασκούν εξουσία -Η εξέλιξη του πολιτεύματος είναι διαφορετική σε κάθε πόλη-κράτος -Σε γενικές γραμμές πάντως η εξέλιξη του πολιτεύματος ακολουθεί την παρακάτω πορεία

**Βασιλεία 🡺 Αριστοκρατία 🡺 Ολιγαρχία 🡺Τυραννίδα 🡺 Δημοκρατία**

1. Η βασιλεία παρακμάζει με τη δημιουργία των πόλεων-κρατών και διατηρείται μόνο σε περιοχές που διατήρησαν το φυλετικό τρόπο οργάνωσης και δε δημιούργησαν πόλεις-κράτη ( Ήπειρος, Μακεδονία κλπ) 2. Η επικράτηση των ευγενών έφερε την εγκαθίδρυση αριστοκρατικών πολιτευμάτων. Η εξουσία βρίσκεται στα χέρια των αρίστων, που αντλούν δύναμη από την καταγωγή τους και την κατοχή γης.

3. Η ανάπτυξη του εμπορίου και της βιοτεχνίας φέρνει στο προσκήνιο νέες κοινωνικές ομάδες που διεκδικούν την εξουσία. Η ανάπτυξη της οπλιτικής φάλαγγας, στην οποία συμμετείχαν όσοι πολίτες μπορούσαν να αποκτήσουν όπλα, διευκόλυνε την πρόσβαση στην εξουσία, διότι καλλιεργούσε την ιδέα της ισότητας.

4. Στα τέλη του 7ου και αρχές του 6ου αι. π. Χ.: όξυνση των διαφορών ανάμεσα σε ευγενείς, από τη μία μεριά, πλούσιους και πλήθος από την άλλη. Η κατάσταση αντιμετωπίσθηκε με καταγραφή του άγραφου εθιμικού δικαίου από άτομα κοινής αποδοχής, από την τάξη των ευγενών, τους νομοθέτες ή αισυμνήτες (Ζάλευκος και Χαρώνδας στις αποικίες της Δύσης, Πιττακός ο Μυτιληναίος, ο Λυκούργος στη Σπάρτη, ο Δράκων και ο Σόλων στην Αθήνα). 🡺διευρύνεται η πολιτική βάση, αφού δίνεται δικαίωμα σε περισσότερους πολίτες να συμμετέχουν στα κοινά ανάλογα με την οικονομική κατάστασή τους. Το πολίτευμα λοιπόν μεταβάλλεται σε ολιγαρχικό/τιμοκρατικό.

5. Η ολιγαρχία δεν έλυσε τα προβλήματα του πλήθους. Οι αντιθέσεις οξύνθηκαν και υποδαυλίστηκαν από πρόσωπα που επιθυμούσαν να εκμεταλλευθούν τις κοινωνικές ταραχές για δική τους αναρρίχηση στην εξουσία. Η προσωπική εξουσία που επέβαλαν ονομάσθηκε τυραννίδα. Ορισμένοι τύραννοι υπήρξαν καλοί ηγέτες και φρόντισαν για την ανάπτυξη της πόλης τους και τη βελτίωση των συνθηκών ζωής των πολιτών (Πολυκράτης ο Σάμιος, Περίανδρος ο Κορίνθιος, Θεαγένης ο Μεγαρεύς, Πεισίστρατος ο Αθηναίος). Οι περισσότεροι είχαν βίαιο τέλος. Μετά το τέλος των τυραννικών καθεστώτων, στις περισσότερες πόλεις είχαμε επιστροφή στα ολιγαρχικά πολιτεύματα.

6. Μετά την πτώση των τυραννικών καθεστώτων σε λίγες πόλεις μεταξύ των οποίων και η Αθήνα, έγιναν μεταρρυθμίσεις που άνοιξαν το δρόμο προς τη δημοκρατία (μεταρρύθμιση Κλεισθένη). Στο δημοκρατικό πολίτευμα κυρίαρχο πολιτειακό όργανο 24 είναι η Εκκλησία του Δήμου, δηλαδή η συνέλευση όλων των ενηλίκων κατοίκων που είχαν πολιτικά δικαιώματα. Κάθε πολίτης μπορεί να πάρει το λόγο και να διατυπώσει ελεύθερα την άποψή του (ισηγορία), καθώς επίσης και να διαμορφώσει και να ψηφίσει τους νόμους (ισονομία). Ενώ η Αθήνα βίωσε όλα τα συστήματα διακυβέρνησης, η Σπάρτη από τον 7ο αι. π.Χ. ως τη ρωμαϊκή κατάκτηση το 2ο αι. π. Χ. είχε ολιγαρχικό πολίτευμα.

Ο **πολιτισμός**: - **Ο ποιητικός** λόγος αποκτά προσωπικό ύφος, εκφράζει βιώματα και συναισθήματα

- Γέννηση **φιλοσοφίας** (από την Ιωνία, φυσικοί φιλόσοφοι) και **ιστορίας** ( Ηρόδοτος)

-Στην τέχνη, μετά την πρώτη «ανατολίζουσα» φάση διαμορφώνονται χαρακτηριστικά που προβάλλουν τις ελληνικές αισθητικές αντιλήψεις.

-Στην **αρχιτεκτονική** έχουμε δυο βασικούς ρυθμούς : τον **ιωνικό** και το **δωρικό**, στη **γλυπτική** έχουμε την κατασκευή των πρώτων μεγάλων αγαλμάτων (**κούροι και κόρες**) στην **κεραμική** τον **μελανόμορφο** και τον **ερυθρόμορφο** ρυθμό.

-Στη **θρησκεία** αποκρυσταλλώνονται οι θρησκευτικές δοξασίες και ο τρόπος λατρείας κάθε θεού. Τα χαρακτηριστικά του κάθε θεού γίνονται **κοινά** για όλους τους Έλληνες. Ιδρύονται **ιερά πανελλήνιας** **σημασίας (Δελφοί, Ολυμπία, Δήλος).**

**Οι περσικοί πόλεμοι** ► **Αιτία** : Η επεκτατικότητα των Περσών ► **Αφορμή** : Η αποτυχημένη εξέγερση των Ελλήνων της Ιωνίας που ήταν φόρου υποτελείς στους Πέρσες (Ιωνική Επανάσταση, 499-494 π. Χ.) ► Η **πρώτη απόπειρα** επέκτασης των Περσών στον ελλαδικό χώρο (492 π.Χ., Μαρδόνιος) καταλήγει σε ολοκληρωτική καταστροφή του περσικού στόλου στον Άθω-υποταγή Θράκης και Μακεδονίας.

Η **πρώτη οργανωμένη περσική** εκστρατεία (Δάτις και Αρταφέρνης) στόχευε στην τιμωρία των Ερετριέων και Αθηναίων που βοήθησαν τις Ιωνικές πόλεις στην εξέγερσή τους. Είχε χαρακτήρα ναυτικής επιχείρησης και τελείωσε με τη **μάχη στο Μαραθώνα** (490 π. Χ.) όπου οι Πέρσες ηττήθηκαν από το στρατό των Αθηναίων και των Πλαταιέων (**ιδιοφυές στρατηγικό σχέδιο του Μιλτιάδη**). ► Η **δεύτερη** οργανωμένη περσική εκστρατεία (**Ξέρξης, θαλάσσιες και χερσαίες δυνάμεις**) στόχευε στην κατάκτηση ολόκληρου του ελλαδικού χώρου. Οι ελληνικές πόλεις συγκάλεσαν συνέδριο στην Κόρινθο (481 π. Χ.) και συγκρότησαν αμυντική συμμαχία. Συγκρούσεις (480-479 π. Χ.): **Θερμοπύλες (Λεωνίδας), Αρτεμίσιο, Σαλαμίνα (Θεμιστοκλής),** **Πλαταιές (Παυσανίας), Μυκάλη.** ► Ταυτόχρονα οι Έλληνες της Δύσης αναχαιτίζουν τους Καρχηδόνιους στη Σικελία (Μάχη της Ιμέρας-480 π. Χ.).

**Η σημασία των Περσικών πολέμων:**

* Συγκρούονται δυο διαφορετικοί τρόποι ζωής, δυο διαφορετικά αξιακά συστήματα, δυο διαφορετικοί πολιτισμοί
* Προβάλλεται ο δυναμισμός της πόλης-κράτους
* Δημιουργείται κοινή εθνική συνείδηση και κοινή ιστορική μνήμη των Ελλήνων ( οι πρώτοι εθνικοί πόλεμοι στην ιστορία των Ελλήνων)